钦定古今图书集成/理学汇编/字学典/第117卷 > 宋璲
## 钦定古今图书集成/理学汇编/字学典/第117卷 > 宋璲

按《名山藏》：宋濂次子璲，字仲珩，除中书舍人。精篆隶
真草书。尝见梁草堂法师墓篆及吴天玺中皇象书
三段石刻，观之至忘寝食，遂悟笔法小篆之工，为国
朝第一。濂每见佳处，便曰：“写老夫名足可传世矣。”
按《逊志斋集》：近代能草书者，吴兴赵公子昂。公所敬
者，为鲜于公伯几，稍后得名者，为康里公子山。继三
公而作者，金华宋仲珩。草书如天骥行中原，一日千
里，超涧渡险，不动气力，虽若不可踪迹，而驰骤必合
程矩，直可凌跨鲜于康里。使赵公见之，必有起予之
叹。

按《浦江人物补遗》：“高皇谓小宋字画遒媚，如美女簪
花。”

按《书史会要》：“宋璲大小二篆，纯熟姿媚，行书亦有气
韵。”

按《列朝诗集》小传，仲珩书法方希直，称为“威凤翀霄，
祥云捧日。”评者谓太史公之文，舍人之书，皆本朝第
一。

按《怀麓堂集》，仲珩草书，出入变化，不主故常，又非株
守一格者，此真翰墨之雄也。

按《分省人物考》：“璲书法端劲温厚，秀拔雄逸，规矩二
王，出入旭、素。”

按《六研斋笔记》：“仲珩笔法，沈顿雄快，兼篆籀急就之
能，不独步骤旭、素也。”